kardosdrur/scandi-wiki huggingface dataset:
Refugium (tilflugtssted)

Et refugium er sted, hvor man kan søge tilflugt, få fred og ro uden at blive forstyrret af andre.

Formålet med et refugiumophold kan være at arbejde med et forskningsmæssigt eller kunstnerisk emne, for at rekreere sig eller for at modtage pleje.

Eksempler på refugier i Danmark 
 Ørslev Kloster
 Klitgården
 Løgumkloster Refugium

Spiritualitet
Rekreation
Steder
Stamford Bridge

Stamford Bridge kan henvise til flere artikler:
Stamford Bridge, East Riding of Yorkshire
Slaget ved Stamford Bridge i 1066
Stamford Bridge stadion i  London
Kåltidsel

Kåltidsel (Cirsium oleraceum), ofte skrevet kål-tidsel, er en 50-150 centimeter høj plante i kurvblomst-familien. Den har hvidgule blomster i kurve, der er omgivet af gulgrønne løvbladlignende højblade, hvilket har givet navn til slægten bladhovedtidsel. De unge, skøre blade har nogle steder været anvendt som grøntsag.

Beskrivelse 
Kåltidsel er en lysegrøn, næsten glat, flerårig urt med ingen eller få svage torne. Grundbladene er høvlformede og tandede, mens de øvre blade er hjerteformede med stængelomfattende grund. De cirka 2,5 centimeter brede kurve med bleggule blomster sidder enligt eller få sammen i en tæt stand, helt omgivet af gulgrønne højblade. Frugten har fjerformet fnok.

Arten kan danne store tætte bestande på grund af kraftig formering ved hjælp af sine grenede jordstængler.

Udbredelse 
Arten er udbredt i Europa og Nordasien.

I Danmark er kåltidsel almindelig på skovenge, våde enge, i væld, grøfter og langs vandløb. Den er dog sjælden i det sydøstlige Danmark og i Nord- og Vestjylland. Den blomstrer i juli til september.

Kilder og eksterne henvisninger 

 Arne og Anna-Lena Anderberg: Den virtuella floran, Naturhistoriska riksmuseet 
 M. Skytte Christiansen og Henning Anthon: Danmarks Vilde Planter, Branner og Korchs Forlag 1958.

Kurvblomst-familien
Adelsårbog

En adelsårbog, adelskalender eller adelsmatrikel er en årligt udkommende juridisk system, som historisk bestående af forskellige arvelige titler (og nogle gange ikke-arvelige titler) over et lands eller områdes adel, sammensat af diverse ædle rækker. Danmarks Adels Aarbog er udkommet siden 1884 og indeholder en omfattende slægtsoversigter over samtlige ca. 725 danske adelsslægter. Hvert bind indeholder anetavler og oversigter over nulevende medlemmer af ca. 200 adelsslægter.

De fleste adelsårbøger indeholder en komplet oversigt over de nulevende medlemmer af det pågældende lands adel, samt ofte også en historisk del med stamtavler. Adelsårbogen fungerer altså som en oversigt over de skiftende adelsslægter fra deres tidligste oprindelse til tavlens nutiden.

Referenceliste 

Adel
Informationskataloger
Andra kammaren

Andra kammaren var underhuset i Riksdagens tokammersystem mellem 1866 og 1970, der erstattede Sveriges ståndsriksdag. Overhuset var Första kammaren.

Ved afskaffelsen i 1970 havde kammeret 233 medlemmer, der blev valgt for en fire-års embedsperioder. Begge kamre havde de samme beføjelser. Ved det sidste sidste riksdagsvalg i 1968, fik Socialdemokraterne mere end halvdelen af stemmerne.

Sveriges politik
Sveriges historie
Etableret i 1866
Ophørt i 1970
Kærtidsel

Kærtidsel (Cirsium palustre), ofte skrevet kær-tidsel, er en 80-150 centimeter høj plante i kurvblomst-familien. Den rødbrunt anløbne stængel har tornede vinger af de nedløbende blade. De purpurrøde blomster sidder i små kurve, der er samlet i tætte klynger i spidsen af stænglen.

Beskrivelse 
Kærtidsel er toårig urt, der første år danner en stor roset af fjersnitdelte blade og andet år danner en stift opret, rødbrunt anløben stængel, der kun er grenet mod spidsen. Hele palnten er stærkt tornet. De linje-lancetformede, fjerfligede blade, der ofte har en mørk rand, er nedløbende og danner derfor vinger på stænglen. De 1-1,5 centimeter brede, ustilkede kurve med purpurrøde blomster er samlet i hovedformede stande i spidsen af stænglens grene. Frugten har fjerformet fnok.

Udbredelse 
Arten er udbredt i Europa, Nordafrika og Vestasien.

I Danmark er kærtidsel temmelig almindelig i moser, på fugtige enge og i skovrydninger. Den blomstrer i juni til august.

Kilder og eksterne henvisninger 

 Arne og Anna-Lena Anderberg: Den virtuella floran, Naturhistoriska riksmuseet 
 M. Skytte Christiansen og Henning Anthon: Danmarks Vilde Planter, Branner og Korchs Forlag 1958.

Kurvblomst-familien
John Stewart Bell

John Stewart Bell (født 28. juni 1928, død 1. oktober 1990) var en irsk fysiker.

Han tog doktorgraden i 1956. Bell var forsker ved CERN fra 1960 til han døde. Fra 1955 til 1984 publicerede han omkring 80 forskningsartikler indenfor højenergifysik og kvantefeltteori. Hans bedst kendte arbejde blev publiceret i 1966. Her udledede han et resultat som nu bliver omtalt som Bell-teorem også kendt som Bells ulighed. Bell modtog en række priser og var medlem af Royal Society i London i 1972.

Bell-teoremet lagde grunden for John Clausers og Alain Aspects Bell test-eksperimenter - og de påviste og opdagede hermed fænomenet kvantefysisk sammenfiltring (sammenfletning), som kan anvendes til kvanteteleportation.

Kilder/referencer 
 John Stewart Bell i Store Norske Leksikon. 

Personer fra Belfast
Medlemmer af Royal Society
Fysikere fra Irland
Personer med tilknytning til CERN
Lizette Risgaard

Helle Lizette Risgaard (født 15. juli 1960) er en dansk tidligere fagforeningsleder. Hun blev næstformand for LO i 2007 og stillede op til formandsposten efter Harald Børsting i 2015, hvor hun blev valgt på LO's kongres den 27. oktober 2015 med 312 stemmer. Få dage efter valget til formand udskiftede hun størstedelen af den ansatte ledelse i LO. Dermed blev Risgaard LO's eneste kvindelige formand. Risgaard var LO's formand fra 2015-18.

Hun er oprindeligt uddannet kontorassistent og har en mastergrad i offentlig administration. Fagligt arbejde har udgjort hovedparten af hendes arbejdsliv, og hun har langsomt arbejdet sig op gennem rækkerne til LO's højeste top. Risgaard gik i spidsen for dansk fagbevægelse mod lavprisflyselskabet Ryanair, og fik rettens ord for, at danske løn- og arbejdsvilkår skal overholdes i Danmark.

Fra 1. januar 2019 til 30. april 2023, hvor hun valgte at gå af grundet flere anklager om sexchikane, var Risgaard Fagbevægelsens Hovedorganisations første formand.

Referencer

Eksterne henvisninger 

 Lizette Risgaard , fra LO
 

Formænd for Landsorganisationen i Danmark
Personer i Kraks Blå Bog
Dobbeltradet

Inden for beklædning refererer dobbeltradet (nogle gange omtalt som toradet) til en jakke, frakke eller vest med et bredt overlappende forstykke med to parallelle rækker af knapper eller spænder til forskel fra en enkeltradet frakke eller jakke, som har et smallere overlap og kun én række knapper. I de fleste moderne dobbeltradede frakker og jakker er den ene række knapper blot dekorative, mens den anden bruges til at knappe med. For at styrke lukningen findes også en knap på indersiden af jakken kaldet en jigger eller ankerknap.

Anvendelse 

Jakker og blazere har en til fire rækker knapper (som hver har to knapper), hvoraf en eller to af rækkerne bruges. Hver fastgørelsesmetode bliver refereret til med et "nummer-på-nummer"-terminologi; det første tal referer til antallet af knapper, og det andet er antallet af knapper, der knappes. 6×2 og 6×1 er de mest normale konfigurationer. Hvis jakken er 6×1 er det mest normalt at knappe den midterste knap. Stilistisk har dobbeltradede jakker normalt et spidst revers og fastgøres med venstre revers over højre revers for herrejakker.

Overtøj som sømandsjakker og trenchcoats er traditionelt dobbeltradede; den enkeltradede version er en civil fortolkning af den militære mode. På grund af den dobbeltradede jakkes konstruktion, anbefales det normalt ikke at den bæres åben, modsat den enkeltradede jakke, som godt kan bæres uden at knappe den. På grund af den store mængde overlappende stof i en dobbeltradet jakke vil dette glide til side, når den ikke knappes, hvilket giver et sjusket udtryk. Der findes dog formelle jakker, som er designet til at bæres uknappede med en vest, hvilket inkluderer kjole og hvidt.

Dobbeltradede veste bæres især til jaket.

Historie 
Den originale dobbeltradede jakke har seks knapper, hvor de tre bruges til at lukke den med. Den har sin oprindelse fra den maritime sejlerjakke. Selvom seks knapper er det mest normale findes der også konfigurationer med kun fire knapper. Fire-knaps dobbeltradede jakker hvor den lukkes med den nederste knap kaldes "Kent" efter hertugen af Kent populariserede typen. 

Toradede jakkesæt var populære fra 1930'erne til sent i 1950'erne og igen fra midt 80'erne til midt 90'erne. I dag er dobbelradede jakker ikke længere så populære, og de fleste konfektionsjakkesæt bliver produceret med en enkelt række knapper. Flere mærker som Joseph Abboud og Ralph Lauren fremstiller dem dog stadig, og ligeledes gør skræddere som Thomas Mahon. Det er også forsøgt at relancere den dobbeltradede jakke som tøj til unge mennesker i Europa og USA i et et smallere og mere moderne snit

Se også 
Blazer
Enkeltradet
Jakkesæt
Sportsjakke

Referencer 

Overtøj
Lav tidsel

Lav tidsel (Cirsium acaule) er en 10-30 centimeter høj plante i kurvblomst-familien. Bladene er rosetstillede med stive, stikkende torne og oftest skinnende overside. Den 2-4 centimeter brede blomsterkurv er enlig og meget kortstilket.

Udbredelse i Danmark 
I Danmark findes lav tidsel hist og her på kalkrig jord, især på nordvendte skrænter. Den blomstrer i juli til september.

Kilder og eksterne henvisninger 

 Arne og Anna-Lena Anderberg: Den virtuella floran, Naturhistoriska riksmuseet 

Kurvblomst-familien
Forskelligbladet tidsel

Forskelligbladet tidsel (Cirsium helenioides) er en flerårig, 40-150 centimeter høj plante i kurvblomst-familien. Bladene har hvidfiltet underside. De nedre er elliptiske og hjerteformet stængelomfattende med hel rand. De øvre er lancetformede med fint savtakket rand. De mellemste blade er ofte fligede.

Udbredelse i Danmark 
I Danmark findes forskelligbladet tidsel hist og her i Jylland i egekrat og skove, mens den er meget sjælden på Øerne. Den blomstrer i juni og juli.

Kilder og eksterne henvisninger 

 Arne og Anna-Lena Anderberg: Den virtuella floran, Naturhistoriska riksmuseet  

Kurvblomst-familien
Medlemmer af Volbeat

Volbeat er et dansk heavy metalband fra København. Bandet blev grundlagt af Michael Poulsen, der er tidligere forsanger og guitarist i Dominus. Den første sammensætning af bandet bestod af guitarist Teddy Vang, bassist Anders Kjølholm og trommeslager Jon Larsen. Volbeat indspillede herefter en selvbetitlet demo. Guitaristen Teddy Vang blev erstattet Franz Gottschalk, som deltog på deres anden demo, Beat the Meat (2003), og deres to første studiealbums The Strength/The Sound/The Songs (2005) og Rock The Rebel / Metal The Devil (2007). Efter indspilningerne af deres andet album, forlod Gottschalk bandet og blev erstattet af Thomas Bredahl, som havde sin debut på bandets tredje album Guitar Gangsters & Cadillac Blood (2008). Bredahl forlod bandet i 2011 efter udgivelsen af Beyond Hell/Above Heaven (2010). Han blev erstattet med den tidligere guitarist for Anthrax; Rob Caggiano der medvirkede på bandets seneste album Outlaw Gentlemen & Shady Ladies (2013). Kjølholm forlod bandet i november 2015. Under deres turne i USA i foråret 2016 blev Kjølholm erstattet af Kaspar Boye Larsen, og i maj samme år blev Boye Larsen annonceret som nyt medlem. Han medvirkede på derse albums Rewind, Replay, Rebound (2019). Caggiano forlod gruppen i 2023 og blev erstattet med Flemming C. Lund fra metalgruppen The Arcane Order.

Nuværende medlemmer (2013−nu) 
Michael Poulsen
Aktiv: 2001–nu
Instrumenter: guitar, Forsanger
Bidrag til udgivelser: Alle Volbeats udgivelser

Jon Larsen
Aktiv: 2001–nu
Instrumenter: Trommer
Bidrag til udgivelser: Alle Volbeats udgivelser

Kaspar Boye Larsen
Aktiv: 2016-nu
Instrumenter: bas
Bidrag til udgivelser: Rewind, Replay, Rebound

Flemming C. Lund
Aktiv: 20123-nu
Instrumenter: guitar

Tour-medlemmer 
Hank Shermann
Aktiv: 2012–2013
Instrumenter: guitar

Tidligere medlemmer 
Teddy Vang
Aktiv: 2001-2003
Instrumenter: guitar
Bidrag til udgivelser: Volbeat demo, Beat the Meat demo

Franz Gottschalk
Aktiv: 2003-2006
Instrumenter: guitar
Bidrag til udgivelser: The Strength/The Sound/The Songs og Rock The Rebel / Metal The Devil

Thomas Bredahl
Aktiv: 2006–2011
Instrumenter: guitar
Bidrag til udgivelser: Guitar Gangsters & Cadillac Blood, Beyond Hell/Above Heaven

Anders Kjølholm
Aktiv: 2001–2015
Instrumenter: bas, baggrundsvokal
Bidrag til udgivelser: The Strength/The Sound/The Songs, Rock The Rebel / Metal The Devil, Guitar Gangsters & Cadillac Blood, Beyond Hell/Above Heaven og Outlaw Gentlemen & Shady Ladies

Rob Caggiano
Aktiv: 2013–2023
Instrumenter: guitar
Bidrag til udgivelser: Outlaw Gentlemen & Shady Ladies, Rewind, Replay, Rebound

Tidslinje 

Rock the Rebel/Metal the Devil blev udgivet mens Bredahl var en del af bandet, men blev optaget med Gottschalk på guitar.

Referencer 

 
Volbeat
Sachsenhagen

Sachsenhagen er en by og kommune i det nordvestlige Tyskland med  indbyggere (), beliggende som administrationssted for Samtgemeinde Sachsenhagen under Landkreis Schaumburg. Denne landkreis ligger i den nordlige del af delstaten Niedersachsen.

Geografi 
Kommunen grænser mod syd til Mittellandkanal og ligger kun seks km syd for Steinhuder Meer. De små floder Sachsenhäger Aue og Ziegenbach løber også gennem kommunen. Kommunen er, målt på både på indbyggertal og areal (15,53 km²), den fjerdemindste kommune i Niedersachsen.

I kommunen findes ud over Sachsenhagen også landsbyen Nienbrügge.

I byen ligger den tidligere borg Wasserburg Sachsenhagen, hvis historie går tilbage til midten af 1200-tallet.

Eksterne kilder/henvisninger 

 Om byen på Samtgemeindens websted
 Befolkning 31. december 2013 (Tabel K1020014) Landesbetrieb für Statistik und Kommunikationstechnologie Niedersachsen, 102 Bevölkerung - Basis Zensus 2011. Tysk hjælpeside til statistikken

Kommuner i Niedersachsen
Byer i Niedersachsen
Byer i Kreis Schaumburg
Henrik Elmgreen

Henrik Elmgreen (født 10. marts 1945) er en tidligere dansk leder, løbsarrangør og ekspertkommentator i dansk cykelsport og forfatter.

I 38 år var han en vital del af de danske seksdagesløb, først som speaker og siden som sportslig leder på Københavns Vinterbane i Forum og af Københavns seksdagesløb i Ballerup Super Arena. Han trak sig fra seksdagesløbet i 2011.

Henrik Elmgreen var endvidere frem til 1996 initiativtager og løbsarrangør af cykelløbet Danmark Rundt (det senere Post Danmark Rundt).
I 24 år (1991-2015) Henrik Elmgreen præsident for UIV (Union Internationale des Velodromes), som er de professionelle banearrangørers internationale sammenslutning. Ved fratrædelsen som præsident i januar 2015 blev han omgående udnævnt til unionens Ærespræsident.

I 1990´erne blev Henrik Elmgreen et kendt ansigt i hele Danmark, da han var fast studie-ekspert under TV2s daglige transmissioner fra Tour de France. 

Henrik Elmgreen var i 30 år redaktør af Danmarks Cykle Unions medlemsblad Cykel Sport, og har senere skrevet flere bøger, bl.a. Historien om Det Københavnske 6-dagesløb fra 2012.

Referencer 

Ansatte ved TV 2
Dansksprogede forfattere fra Danmark
Cykelsport i Danmark
Berlinerpoplerne

Berlinerpoplerne er en norsk roman fra 2004 skrevet af Anne B. Ragde, som er første del af en trilogi, der omhandler familien Neshov fra Byneset i Trondheim. De efterfølgende bøger er Eremitkrebsene fra 2005, og Ligge i grønne enge, 2007.

Ragde fik Riksmålsforbundets litteraturpris for bogen, de første af bøgerne har affødt et teaterstykke som havde premiere på Trøndelag Teater i 2006 og er blevet udgivet i 2007 som tv-miniserien Berlinerpoplene af NRK Drama.

Handling 
Da Anna Neshov får et slagtilfælde en uge før juleaften og ligger for døden, må hendes tre sønner tage stilling til både deres egne og hinandens liv. Af forskellige årsager har de ikke haft kontakt i mange år. Den yngste bror Erlend arbejder som vinduesdekoratør i København. Margido ejer en mindre bedemandsforretning i Trondheim, og den ældste bror Tor driver slægtsgården på Byneset udenfor Trondheim. Tor har som den eneste af de tre fået et barn; datteren Torunn, der bor i Oslo og som han kun har mødt én gang.

Referencer 

Litteratur i 2004
Romaner fra Norge
Byneset

Byneset er en tidligere kommune i Sør-Trøndelag. Byneset udgør i dag den vestligste del af Trondheim kommune og ligger på en halvø i Trondheimsfjorden. Området er adskilt fra Trondheim og resten af kommunen af det store naturområde Bymarka.

Historie 
I 1855 blev Buvik kommune udskilt fra Byneset. Ved delingen havde Byneset 2.109 indbyggere. 1. januar 1964 blev Byneset kommune slået sammen med Leinstrand, Strinda, Tiller og Trondheim kommune til nye Trondheim kommune. Ved sammenslåingen havde Byneset 2.049 indbyggere.

I mange år blev der drevet tørvegravning på heden på Byneset, og særlig på Stormyra ved Spongdal. På Stormyra finder man i dag et af Byneset Idrettslags fodboldanlæg.

Byneset historielag blev stiftet 17. november 1994. Norges første bygdebog, Næs eller Bynæs, udkom i 1864, skrevet af O.J. Høyem.

Ved tørvegravningen blev det såkaldte Høstadfunnet gjort af arbejderen Knud Byahagen i 1899. Det er en af de fineste fund af genstande i træ fra oldtiden og består af 11 genstande, dateret til omkring 800 f.v.t.

Samfund 
På Byneset bor det omtrent 2.500 indbyggere; de to bebyggelserne Rye og Spongdal står for omtrent halvparten af befolkningen. Resten af befolkningen bor spredt udover hele Byneset. Det største byområde er Spongdal. Der er dagligvarebutik og andre servicetilbud, samt forsamlingshuset Folkvang.

Rye skole er en grundskole mens Spongdal skole er barne- og ungdomsskole, og elevene fra Rye begynder der når de begynder på 8. trin. I tillæg modtager Spongdal skole 8.-klasses elever fra Nypvang skole

Byneset Kirke også kendt som Mikalskirken på Stein, er en stenkirke fra 1100-tallet, en af de ældste i Trøndelag. Det er også en tilhørende kirkegård til kirken.

Kultur og fritid 
I 2014 har bygda flere kor, skolekorps, musikkorps, spillemandslaug, ungdomsforeninger og flere mindre grupper af forskellig slags.

På Byneset findes regionens største golfanlæg. Anlægget blev bygget i år 2000, da med 9 hul på bane syd. I dag har banen en enkelt 9-hulsbane, og en mere krævende 18-hulsbane. Golfanlægget er designet af golfarkitekten Donald Steel

Kendte Bynesinger 
 Johan Nordahl Brun, biskop (1745 – 1816)
 Ingelbrecht Knudssøn, stortingspræsident (1776-1826)
 Jacob Margido Esp, skuespiller
 Arnt Frøseth, tidligere fylkesordfører (SP) i Sør-Trøndelag
 Øystein Baadsvik, verdenskendt tubasolist.
 Randi Stene, mezzosopran
 Kolbjørn Frøseth, politiker (SP)
 Ole Håbjørg, motorsport
 Torill Aasegg, fiolinist
 Mikal Engen, musiker
 Sigmund Aasjord, operasanger

Referencer

Eksterne henvisninger 
 Byneset historielag 
 Byneset Leinstrand Skolekorps 
 Byneset Musikkorps 
 Byneset Spellmannslag
 Byneset Ungdomslag 
 Byneset idrettslag
 Byneset golf
 Håbjørg motorsport 

Halvøer i Norge
Bydele i Trondheim
Kulak

Kulakker (, ; , ;  eller opkøber, udbytter, storbonde) var relativt velhavende bønder i det sene Russiske Kejserrige, Russiske SFSR, og tidlige Sovjetunionen. Ordet kulak betegnede oprindeligt uafhængige bønder i det russiske kejserrige, der var blevet velhavende som følge af Stolypin-reformerne, der indførtes i 1906. Betegnelsen kulakker omfattede fra 1918 også bønder, der modsatte sig at overdrage korn til sovjetafdelinger fra Moskva, der skulle sikre forsørgelsen af byerne. Under den Stalin ledede kampagne for kollektivisering 1929-1933, betragtedes "bønder med et par køer eller fem eller seks hektar mere end deres naboer" som "kulakker".

Ifølge den marxistisk-leninistiske teori i det tidlige 20. århundrede var kulakkerne de fattigere bønders klassefjender. Vladimir Iljitj Lenin beskrev dem som "blodsugere, vampyrer, plyndringsmænd og profitmagere, der er blevet fede på bekostning af de fattige bønder og de sultende arbejdere." Målet for den marxistisk-leninistiske revolution var at befri de fattige bønder og landarbejdere ved siden af proletariatet. Hertil kommer, at planøkonomien under den sovjetiske bolsjevisme forudsatte kollektivisering af bedrifter og jord for at tillade industrialisering og omstilling til storstilet landbrugsproduktion. I praksis gennemførte embedsmænd ekspropriation af kulakkernes gårde; Følgen blev Holodomor, en systemskabt hungersnød og folkedrab, der kostede  millioner af mennesker livet i Ukraine. Kulakker, der satte sig til væbnet modværge, blev enten forflyttet, dømt til deportation til arbejdslejre eller dræbt i kamp mod de sovjetiske myndigheder.

Kilder 

Sovjetunionens historie
Rikki Septimus

Rikki Cliffan Septimus (født 20. juni 1931 i Johannesburg, Sydafrika, død 23. april 2007 i København, Danmark) var en sydafrikansk danser, musicalartist, koreograf og regissør.

Han blev født i Sydafrika, men forlod hjemlandet allerede 16-17 år gammel til fordel for London. Der begyndte en karriere som danser, og han blev uddannet i Storbritannia, USA og Italien. Tidligt i 60-tallet turnerede han i Norden med en britisk opsætning af West Side Story, og med denne gæstede han også Oslo i 1962 med gæstespil på Folketeatrets gamle scene i 1962.

1964 kom Septimus for alvor ind i norsk teater med kejserrollen i stykket Keiser Jones ved Det norske teatret. Hans medspillere var Earle Hyman og Ola B. Johannesen. Derefter blev han ansat som regissør og koreograf af en norsk version af West Side Story ved samme teater. Septimus blev en vigtig person i etableringen af norsk musicalteater og figurerede både foran og bag kulisserne. Succeen med West Side Story var også med til at vække interessen for jazzdans i Norge.

Han havde selv centrale roller i flere opsætninger, blandt andet West Side Story og The King and I, hvor han både var skuespiller og regissør. Septimus arbejdede desuden flere steder i Europa med musikkteater, blandt andet i Danmark og Storbritannien. Den siste forestillingen han satt opp som regissør i Norge var Ai, ai, for en artig krig for Riksteatret.

Han var blandt andet kendt for sin, i norske øjne, uortodokse stil. Selv udtalte han følgende efter premieren på West Side Story i 1965: "Jeg har været et monstrum overfor danserne, og jeg har fornærmet, såret og krænket dem på det groveste. Enkelte hader mig vel stadig, men det var nødvendigt, for der skal jo hades på scenen, og det er ikke let at lære nordmænd at hade". Septimus kørte skuespillerne kontroversielt hårdt, og han udmattede, fornærmede og krænkede dem for at fremmane den rette aggressivitet til West Side Story.

Det var den kontroversielle stil, som sørgede for, at Septimus fik en tidlig sorti fra norsk teater. Da Det norske teatret satte The King and I op, fortsatte Rikki Septimus den kontroversielle stil. Han syntes, at norske skuespillere og dansere var mere opptaget af tarif end af kunsten. Under en af forestillingerne opstod der et voldsom skænderi bag scenen mellem Septimus og birolleindehaver Ingebjørg Sem, som endte med, at Septimus slog Sem, og blev forvist fra teatret. Selv ikke efter offentlige beklagelser i Dagbladet og Aftenposten var Septimus velkommen tilbage.

Septimus valgte at bosætte sig i København, hvor han underviste i dans, drev en specialforretning for dansetøj - og i en kortere periode drev natklubben "After Dark".

Referencer

Eksterne henvisninger 
 
 

Skuespillere fra Sydafrika
Personer fra Johannesburg